Document ID: 32005R1986

ΚΑΝΟΝΙΣΜΌΣ (ΕΚ) αριθ. 1986/2005 ΤΗΣ ΕΠΙΤΡΟΠΉΣ
της 6ης Δεκεμβρίου 2005
για το άνοιγμα δασμολογικών ποσοστώσεων για τις εισαγωγές ορισμένων μεταποιημένων γεωργικών προϊόντων καταγωγής Poυμανίας και για την τροποποίηση του κανονισμού (ΕΚ) αριθ. 2244/2004
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 7 παράγραφος 2,
την απόφαση 98/626/ΕΚ του Συμβουλίου, της 5ης Οκτωβρίου 1998, για τη σύναψη πρωτοκόλλου προσαρμογής των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση και τα αποτελέσματα των γεωργικών διαπραγματεύσεων του Γύρου της Ουρουγουάης, περιλαμβανομένων των βελτιώσεων του ισχύοντος προτιμησιακού καθεστώτος (2), και ιδίως το άρθρο 2 παράγραφος 1,
Εκτιμώντας τα ακόλουθα:
(1)
Με το πρωτόκολλο αριθ. 3 της ευρωπαϊκής συμφωνίας μεταξύ των Ευρωπαϊκών Κοινοτήτων και της Ρουμανίας, το οποίο εγκρίθηκε με την απόφαση 94/907/ΕΚ, ΕΚΑΧ, Ευρατόμ του Συμβουλίου και της Επιτροπής, της 19ης Δεκεμβρίου 1994, για τη σύναψη της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Ρουμανίας (3), αφετέρου, θεσπίζεται το καθεστώς συναλλαγών που εφαρμόζεται για τα μεταποιημένα γεωργικά προϊόντα που παρατίθενται σε αυτό.
(2)
Το πρωτόκολλο αριθ. 3 τροποποιήθηκε από το πρωτόκολλο προσαρμογής των εμπορικών πτυχών της ευρωπαϊκής συμφωνίας μεταξύ των Ευρωπαϊκών Κοινοτήτων και της Ρουμανίας (4), που εγκρίθηκε με την απόφαση 98/626/ΕΚ. Προβλέπει το άνοιγμα ετήσιων δασμολογικών ποσοστώσεων για ορισμένα εμπορεύματα καταγωγής Ρουμανίας. Ο κανονισμός (ΕΚ) αριθ. 2244/2004 της Επιτροπής, της 23ης Δεκεμβρίου 2004, σχετικά με το άνοιγμα δασμολογικών ποσοστώσεων, για το 2005, για τις εισαγωγές στην Ευρωπαϊκή Κοινότητα ορισμένων μεταποιημένων γεωργικών προϊόντων καταγωγής Ρουμανίας (5), άνοιξε, για το 2005, τις εν λόγω δασμολογικές ποσοστώσεις.
(3)
Με την απόφαση αριθ. 3 του Συμβουλίου Σύνδεσης ΕΕ-Ρουμανίας (6), τροποποιήθηκε το πρωτόκολλο αριθ. 3 της ευρωπαϊκής συμφωνίας. Η εν λόγω απόφαση προβλέπει την πλήρη ή σταδιακή απελευθέρωση των συναλλαγών για ορισμένα μεταποιημένα γεωργικά προϊόντα και νέες δασμολογικές ποσοστώσεις για ορισμένα άλλα. Αρχίζει να ισχύει την 1η Δεκεμβρίου 2005.
(4)
Συνεπώς, κρίνεται σκόπιμη η διακοπή της εφαρμογής των δασμολογικών ποσοστώσεων που ανοίχτηκαν για το 2005 και το άνοιγμα νέων για τα έτη 2005 και 2006. Σύμφωνα με την απόφαση αριθ. …/…/ΕΚ του Συμβουλίου Σύνδεσης ΕΕ-Ρουμανίας, οι νέες αυτές ποσοστώσεις πρέπει να μειωθούν, για το 2005, κατ’ αναλογία προς τον αριθμό των μηνών που θα έχουν ήδη παρέλθει πριν από την ημερομηνία έναρξης ισχύος της εν λόγω απόφασης.
(5)
Σύμφωνα με την απόφαση του Συμβουλίου, της 27ης Ιουνίου 2005, σχετικά με τη θέση που πρέπει να λάβει η Κοινότητα στους κόλπους του Συμβουλίου σύνδεσης που συστάθηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους αφενός, και της Ρουμανίας αφετέρου, σχετικά με τη βελτίωση των καθεστώτων συναλλαγών για τα μεταποιημένα γεωργικά προϊόντα που προβλέπονται στο πρωτόκολλο αριθ. 3 της ευρωπαϊκής συμφωνίας μεταξύ των Ευρωπαϊκής Κοινότητας και της Ρουμανίας, η διαχείριση των δασμολογικών ποσοστώσεων που προβλέπονται στο παράρτημα ΙΙΙ της απόφασης αριθ. 3 του Συμβουλίου Σύνδεσης ΕΚ-Ρουμανίας πρέπει να γίνεται από την Επιτροπή, σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (7).
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οριζόντιων θεμάτων σχετικών με το εμπόριο μεταποιημένων γεωργικών προϊόντων που δεν υπάγονται στο παράρτημα Ι,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι κοινοτικές δασμολογικές ποσοστώσεις για τα εμπορεύματα καταγωγής Ρουμανίας που απαριθμούνται στο παράρτημα ανοίγονται για το έτος 2005 από την 1η Δεκεμβρίου 2005 έως τις 31 Δεκεμβρίου 2005 και για το έτος 2006 από την 1η Ιανουαρίου έως τις 31 Δεκεμβρίου.
Άρθρο 2
Η διαχείριση των κοινοτικών δασμολογικών ποσοστώσεων που προβλέπονται στο άρθρο 1 γίνεται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
Άρθρο 3
Ο κανονισμός (ΕΚ) αριθ. 2244/2004 καταργείται από την ημερομηνία που προβλέπεται στο άρθρο 4 δεύτερο εδάφιο.
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Δεκεμβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Δεκεμβρίου 2005.

Labels: 3
17
18
6